**Broj: 711-I-185-M-143-18/19-06-17**

Zagreb, 8. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Mare Šupice, zamjenice općinskog načelnika Općine Plaški, za davanjem mišljenja Povjerenstva,** na 34. sjednici, održanoj 8. siječnja 2019.g., daje sljedeće

**MIŠLJENJE**

1. **Kći dužnosnice Mare Šupice, zamjenice općinskog načelnika Općine Plaški, može sudjelovati u natječaju za zapošljavanje kojeg provodi Općina Plaški u sklopu provedbe projekta „Zaželi – Općina Plaški“ koji se putem Ministarstva rada i mirovinskog sustava financira sredstvima Europskog socijalnog fonda.**
2. **Dužnosnica je dužna izuzeti se od svakog, pa i posrednog sudjelovanja u provođenju tog natječaja, a osobito od neposrednog ili posrednog utjecaja na donošenje odluke o najboljem kandidatu, te deklarirati općinskom načelniku Općine Plaški i na Internetskoj stranici Općine okolnost da se njena kći prijavila na natječaj u sklopu projekta „Zaželi – Općina Plaški“ na kojem je radila na izradi projektne dokumentacije kao i okolnost eventualnog zasnivanja radnog odnosa.**
3. **Okolnost da je kći dužnosnice sudjelovala na izradi projektne dokumentacije ne smije biti prednost pri zapošljavanju u odnosu na druge potencijalne kandidate**

**na novo ustrojena radna mjesta predviđena upravo istim prijavnim obrascem.**

1. **U cilju izbjegavanja svake sumnje da je na odabir kćeri zamjenice općinskog načelnika kao najboljeg kandidata utjecala okolnost da njezina majka u Općini Tinjan obnaša javnu dužnost, u slučaju da dva ili više kandidata imaju iste ili u bitnim elementima slične reference, drugi kandidat trebalo bi imati prednost zasnivanja radnog odnosa u odnosu na kći dužnosnice.**

Obrazloženje

Zahtjev za davanjem mišljenja Povjerenstva podnijela je dužnosnica Mara Šupica, zamjenica općinskog načelnika Općine Plaški. U knjigama ulazne pošte zahtjev je zaprimljen pod poslovnim brojem: 711-U-3233-M-143/18-01-3 dana 13. studenoga 2018. g., povodom kojeg se vodi predmet broj M-143/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Mara Šupica povodom obnašanja dužnosti zamjenice općinskog načelnika Općine Plaški obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnome navodi da dužnost zamjenice općinskog načelnika Općine Plaški obnaša profesionalno te kako smatra da nije u obvezi zatražiti prethodno odobrenje iz članka 13. stavka 2. ZSSI-a za obavljanje drugih poslova za vrijeme profesionalnog obnašanja navedene dužnosti, obzirom da se u zahtjevu za mišljenjem iznose okolnosti koje se odnose na poslove na provedbi projekta „Zaželi – Općina Plaški“ koji se u cijelosti financira sredstvima Europske unije odnosno Europskog socijalnog fonda, slijedom čega bi dužnosnica mogla obavljati navedene poslove uz naknadu. Dužnosnica traži mišljenje Povjerenstva radi li se o sukobu interesa ako bi se njezina kći zaposlila u sklopu provedbe navedenog projekta na novo sistematiziranom radnom mjestu voditelja ili koordinatora projekta, pod uvjetom ispunjavanja svih traženih uvjeta te u slučaju da ostvari najveći broj bodova nakon provjere znanja i intervjua koje provodi posebno imenovano Povjerenstvo za provedbu oglasa te ako bi se dužnosnica izuzela od svakog, pa i posrednog, sudjelovanja u provedbi postupka zapošljavanja.

Dužnosnica nadalje navodi da dužnost zamjenice općinskog načelnika Općine Plaški obnaša u drugom mandatu od 2013.g. te da je u cijelom razdoblju dužnost obnašala časno, pošteno i savjesno, a veliki dio rada odnosio se na izradu prijavnih obrazaca i popratne dokumentacije za razne infrastrukturne projekte Općine Plaški koje je Općina podnosila državnim tijelima (Ministarstvu regionalnog razvoja i fondova Europske unije, Fondu za zaštitu okoliša i energetsku učinkovitost i drugim državnim tijelima) te Karlovačkoj županiji, kao i da je radila na izradi prijedloga općinskog proračuna, planova razvojnih programa, programa razvoja komunalne infrastrukture, programa javnih radova na kojima se prosječno godišnje zapošljavalo 40-ak radnika, dok je u 2018.g. na programima javnih radova u Općini Plaški njenim osobnim zalaganjem zaposleno 30-ak osoba na razdoblje od 6 mjeseci.

Dužnosnica navodi da je osobno izrađivala projekt „Zaželi – Općina Plaški“, volonterski i bez naknade, dok joj je njezina kći pomagala u izradi projekta primjenjujući novostečena znanja usvojena na osposobljavanju za voditelja/icu pripreme i provedbe EU projekata pri Učilištu EU projekti u Zagrebu u trajanju od 166 sati, koji su zajedno pohađale od 17. studenoga 2017.g. do 10. ožujka 2018.g., isti su uspješno položile te su stekle diplomu za voditeljicu pripreme i provedbe EU projekata. Troškovi edukacije iznosili su 15.000,00 kn po osobi, s time da je troškove za dužnosnicu platila Općina Plaški, svaki je polaznik morao izraditi vlastiti projektni prijedlog kako bi mogao pristupiti završnim ispitu te su one bile jedine polaznice navedenog programa s područja Općine Plaški za financijsko razdoblje 2014.g. -2020.g. Iznosi da je njezina kći diplomirala na Ekonomskom fakultetu u Zagrebu, smjer Računovodstvo i financije, s vrlo dobrim projektom ocjena, te da je trenutno nezaposlena i prijavljena kod nadležne službe Hrvatskog zavoda za zapošljavanje kao i da podnosi prijave na sve natječaje za zapošljavanje, ali živi na području Općine Plaški koja po stupnju nerazvijenosti spada u I. skupinu bez puno mogućnosti zapošljavanja visokoobrazovanih osoba.

Dužnosnica iznosi da su dana 15. veljače 2018.g. nakon otvaranja Javnog poziva „Zaželi – program zapošljavanja žena“ broj poziva UP.02.1.1.05 dostavili Prijavni obrazac A uz obveznu priloženu dokumentaciju, u materijalnom i elektroničkom obliku, potpisanu i ovjerenu od odgovornih osoba (korisnika i partnera) Hrvatskom zavodu za zapošljavanje, Uredu za financiranje i ugovaranje projekata Europske unije na adresi u Zagrebu, Petračićeva 43. Dana 28. rujna 2018.g. na adresu elektroničke pošte dužnosnice pristigla je obavijest o statusu projektnog prijedloga i procjeni kvalitete projektnog prijedloga kojom se obavještava da je projektni prijedlog „Zaželi – Općina Plaški“ dobio 100% bodova za procjenu kvalitete Prijavnog obrasca A. Dužnosnica ističe kako je dana 1. listopada 2018.g. obavijestila općinskog načelnika Općine Plaški dužnosnika Peru Damjanovića i zamjenika općinskog načelnika Općine Plaški dužnosnika Ivana Šegu kako se namjerava izuzeti od svakog, pa i posrednog sudjelovanja u provedbu postupka zapošljavanja na temelju budućih oglasa za zapošljavanje u sklopu projekta „Zaželi – Općina Plaški“ obzirom da će se njezina kći prijaviti na oglase za voditelja/icu i koordinatora/icu projekta, čije zapošljavanje je i predviđeno u Prijavnom obrascu A u trajanju od 30 mjeseci. Potom je dužnosnik Pero Damjanović izjavio da je zapošljavanje dužnosničine kćeri sukob interesa i da će se tražiti mišljenje Povjerenstva te da treba izmijeniti Pravilnik o unutarnjem redu Jedinstvenog upravnog odjela Općine Plaški.

Dana 18. listopada 2018.g. dužnosnik Pero Damjanović i dužnosnica, kao kontakt osoba navedenog projekta, zaprimili su Obavijest o dostavi odluke o financiranju elektroničkim putem, čime je projekt bio odobren te se može započeti sa svim pripremnim radnjama kako bi se nakon potpisa ugovora moglo započeti s provedbom projektnih aktivnosti na način koji je predviđen u Prijavnom obrascu A. U Gradskoj vijećnici Grada Vodica dana 5. studenoga 2018.g. održano je svečano potpisivanje i uručivanje ugovora o dodjeli bespovratnih sredstava programa „Zaželi – Program zapošljavanja žena“, u nazočnosti predstavnika Ministarstva rada i mirovinskog sustava financirano iz Europskog socijalnog fonda, Operativni program Učinkoviti ljudski resursi, a jedan od korisnika bila je i Općina Plaški, koju su predstavljali dužnosnici Pero Damjanović i Ivan Šego te je ugovore korisnicima uručio dužnosnik Marko Pavić, ministar rada i mirovinskog sustava i dužnosnik Ante Lončar, ravnatelj Hrvatskog zavoda za zapošljavanje. Dužnosnik Pero Damjanović je dana 6. studenoga 2018.g. zatražio mišljenje Povjerenstva koji je razmatran na sjednici Povjerenstva održanoj dana 9. studenoga 2018.g., a dana 7. studenoga 2018.g. donio je Dopunu Pravilnika o unutarnjem redu Jedinstvenog upravnog odjela Općine Plaški, objavljeno u „Službenom glasniku Karlovačkom županije“ broj 44/18.

Navodi se da je cilj navedenog projekta osnažiti i unaprijediti radni potencijal žena koje se teže zapošljavaju i žena s nižom razinom obrazovanja kroz zapošljavanje na području Općine Plaški koje će ublažiti posljedice njihove nezaposlenosti i rizika od siromaštva i potaknuti socijalnu uključenost i povećati razinu kvalitete života 125 krajnjih korisnika pomoći i potpore. Ostvarenje osnovnog cilja projekta je zapošljavanje 25 žena ciljane skupine na rok do 24 mjeseci, uz uvjet da su prijavljene na Hrvatski zavod za zapošljavanje te da imaju završeno najviše srednjoškolsko obrazovanje, koje će pružati pomoć i podršku za 125 krajnjih korisnika. Svakom krajnjem korisniku će se mjesečno nabaviti potrepštine za higijenu i održavanje kućanstva u iznosu do 200,00 kn, a kako bi se omogućila konkurentnost na tržištu rada nakon završetka provedbe programa za 15 žena omogućit će se dodatno osposobljavanje kroz verificirane programe osposobljavanja usklađene s potrebama tržišta rada. Također, u svrhu što bolje provedbe projektne aktivnosti zaposlit će se dvije osobe na poslovima upravljanja projektom i administraciji na razdoblje od 30 mjeseci (voditelj/ica i koordinator/ica projekta) te asistentica na projektu na pola radnog vremena (4 sata) na rok do 24 mjeseca te će se zbog postizanja bolje održivosti projekta nabaviti potrebna oprema (25 bicikala za zaposlene žene, 1 printer sa skenerom i uređajem za umnožavanje, 1 prijenosno računalo).

Ukupna vrijednost projekta u maksimalnom iznosu prihvatljivih troškova iznosi 4.465.716,00 kn, intenzitet potpore je 100% prihvatljivih troškova, uz stopu vlastitog financiranja Općine Plaški i drugih partnera od 0,00% uz razdoblje provedbe projekta do 30 mjeseci. Obvezni partneri su Hrvatski zavod za zapošljavanje, Područni ured Karlovac, Centar za socijalnu skrb Ogulin, dok su izabrani partneri Karlovačka županija i Udruga osoba s invaliditetom Karlovačke županije.

Dužnosnica navodi da je navedeno prvi projekt na koji je Općina Plaški aplicirala i osigurala bespovratna sredstva fondova Europske unije u 100% iznosu te je započela provedbu projekta 6. studenoga 2018.g. Dužnosnica naglašava važnost kvalitetne provedbe navedenog projekta za nerazvijenu lokalnu zajednicu te s time povezano multipliciranje novih projekata financiranih od strane Europske unije, zbog čega je ostvarenje zacrtanih ciljeva bez financijskih korekcija primarni cilj njegove provedbe.

Zahtjevu za mišljenje prileži izjava kćeri dužnosnice od 12. studenoga 2018.g. kojom izjavljuje da je, sukladno Uredbi EU 2016/679 Europskog parlamenta i Vijeća od 27. travnja 2016.g. o zaštiti pojedinaca u vezi s obradom osobnih podataka i o slobodnom kretanju takvih podataka, upoznata kako se njezini osobni podaci u postupku davanja mišljenja Povjerenstva koriste isključivo u tu svrhu te se daje suglasnost i pristanak da se podaci prikupljaju i obrađuju u svrhu davanja mišljenja. Zahtjevu je priložena i njezina diploma magistra ekonomije stečena na Ekonomskom fakultetu Sveučilišta u Zagrebu.

Zahtjevu za mišljenjem prileži i Obavijest Ureda za financiranje i ugovaranje projekata Europske unije Hrvatskog zavoda za zapošljavanje, klasa: 102-06/17-03/03, urbroj: 344-107/14-18-1467 od 28. rujna 2018.g. upućen Općini Plaški te adresiran na dužnosnicu Maru Šupicu, kao kontakt osobu Općine Plaški, u kojem se navodi da je nakon provjere procjene kvalitete projektnog prijedloga projektni prijedlog prošao drugu fazu, Procjenu kvalitete, te da ulazi u treću fazu Donošenja Odluke o financiranju koju ću provesti Ministarstvo rada i mirovinskog sustava. Prema tablici Kriterij odabira i pitanja za kvalitativnu procjenu projekt „Zaželi – Općina Plaški“ od mogućih 110 bodova dobio je 106 bodova. Ministar rada i mirovinskog sustava dužnosnik Marko Pavić donio je dana 12. listopada 2018.g. Odluku o financiranju, klasa: 910-04/17-07/10, urbroj: 524-06-02-01/1-18-459 kojom se pod točkom 3. za projekt „Zaželi – Općina Plaški“ odobrava maksimalni iznos prihvatljivih troškova u visini od 4.465.716,00 kn, uz stopu vlastitog sufinanciranja od 0%. Navedenom Odlukom se navodi da će se svi navedeni troškovi financirati iz Razdjela Ministarstva rada i mirovinskog sustava.

Zahtjevu prileži i Dopuna Pravilnika o unutarnjem redu Jedinstvenog upravnog odjela Općine Plaški koju je na prijedlog pročelnika Jedinstvenog upravnog odjela Općine Plaški donio općinski načelnik Općine Plaški dana 7. studenoga 2018.g., a kojom se dodaju novi redni brojevi 6. 7. i 8., i to za voditelj/ica projekta „Zaželi“, radni odnos do 30 mjeseci, uz stručni uvjet magistar struke ili stručni specijalist ekonomskog smjera, najmanje jedna godina radnog iskustva, položen državni stručni ispit, poznavanja rada na PC računalu, vozačka dozvola B kategorije i poznavanje jednog stranog jezika uz navođenje opisa poslova za to radno mjesto, za radno mjesto koordinator/ica projekta „Zaželi“, na isto vremensko razdoblje i iste stručne uvjete osim što se navodi uvjet srednje škole ekonomskog smjera te radno mjesto asistenta na projektu „Zaželi“ na razdoblje do 24 mjeseca i uvjet srednja škola tehničke ili ekonomske struke.

Povjerenstvo je dopisom Broj: 711-I-1609-M-143/18-02-17 od22. studenoga 2018.g. povodom zaprimljenog zahtjeva za mišljenje od Općine Plaški zatražilo dostavu izrađene dokumentacije za Projekt „Zaželi – Općina Plaški“ te očitovanje na okolnost tko je sudjelovao na izradi navedene dokumentacije.

Na zahtjev Povjerenstva, Općina Plaški je dopisom, klasa: 022-01/18-01/85, urbroj: 2133/14-01-18-1 od 30. studenoga 2018.g. dostavila očitovanje u kojem se navodi da je sukladno objavljenom javnom natječaju za otvoreni poziv na dostavu projektnih prijedloga ZAŽELI – Program zapošljavanja žena Ministarstva rada i mirovinskog sustava /dodjela bespovratnih sredstava/ od 30. lipnja 2018.g. do 31. prosinca 2018.g. Općina Plaški pristupila izradi nužne dokumentacije za navedeni natječaj. Navodi se da je dužnosnik Pero Damjanović, općinski načelnik Općine Plaški sredinom veljače 2018.g. usmeno ovlastio svoju zamjenicu iz reda srpske nacionalne manjine dužnosnicu Maru Šupicu da preuzme posao u smjeru izrade i pripreme dokumentacije, jer je postojala nedvojbena informacija o objavi predmetnog natječaja, ali da su u prvih 40-ak dana uočene stanovite poteškoće u pripremi dokumentacije te je općinski načelnik odlučio angažirati trgovačko društvo s iskustvom za pružanje konzultantskih usluga, kao oblik izravne pomoći u smislu tehničke suradnje kako bi se dokumentacija što kvalitetnije pripremila.

Ugovor za konzultantske usluge sklopljen je s trgovačkom društvom LEVEL PROJECT j.d.o.o. iz Zagreba dana 27. ožujka 2018.g. Ugovorom je definiran sadržaj suradnje i cijena usluge, isti sadrži odredbu da ugovoru ne može pristupiti treća strana bez suglasnosti obje ugovorne strane te je dogovoreno da je kontakt osoba odnosno kao osoba koja će surađivati na pripremi dokumentacije dužnosnica Mara Šupica. Iznosi se da je predajom izrađene dokumentacije ostvareno sudjelovanje u javnom natječaju i donesena je Odluka o financiranju kojom su odobrena sredstva za provedbu projekta te je potpisan i Ugovor o dodjeli bespovratnih sredstava. U očitovanju se navodi da je dužnosnik Pero Damjanović neposredno pred sklapanje Ugovora naložio pročelniku Jedinstvenog upravnog odjela da sukladno članku 4. stavku 3. i članku 28. stavku 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11. i 04/18.). odradi cjeloviti postupak zapošljavanja projektnog tima i pripremi i realizaciji projekta „Zaželi – Općina Plaški“, za ukupno tri radna mjesta. Navodi se da će po okončanju postupka zapošljavanja tri osobe koje čine projektni tim u Jedinstvenom upravnom odjelu Općine Plaški uslijediti daljnje postupanje u okviru projekta koje će biti zaključeno zapošljavanjem 25 žena.

Očitovanju Općine Plaški prileži Odluka o financiranju od 12. listopada 2018.g. te Ugovor o tehničkoj suradnji sklopljen između trgovačkog društva LEVEL PROJECT j.d.o.o. iz Zagreba, zastupanog po direktoru Anti Lovriću, kao pružatelju usluge, te Općine Plaški, zastupane po općinskom načelniku Peri Damjanoviću, kao primatelju usluge, kojim se pružatelj usluge obvezao obavljati poslove koordinacije s Općinom Plaški, koordinacije oko izrade godišnjeg plana prijave na natječaje za bespovratna sredstva, dvotjedno izvještavanje o aktualnim i novim natječajima kao i natječajima u najavi za bespovratna sredstva, izrade natječajne dokumentacije za Općinu Plaški za neograničeni broj prijava, a što će se financirati iz odobrenih sredstava natječaja. Ugovorom se primatelj usluge obvezao isplaćivati pružatelju usluge mjesečno iznos od 5.500,00 kn, bez PDV-a, s rokom dospijeća od 10 dana od dana izdavanja računa.

Ugovor o dodjeli bespovratnih sredstava sklopljen je između Ministarstva rada i mirovinskog sustava, kao upravljačkog tijela, potpisan od strane ministra Marka Pavića 5. studenoga 2018.g., Hrvatskog zavoda za zapošljavanje, Ureda za financiranje i ugovaranje projekata Europske unije, kao posredničkog tijela, potpisan od strane ravnatelja Ante Lončara 29. listopada 2018.g., s jedne strane, i Općine Plaški, kao korisnika sredstava, potpisan od strane općinskog načelnika Pere Damjanovića 5. studenoga 2018.g., s druge strane, kojim se korisniku sredstava dodjeljuju bespovratna sredstva u svrhu provedbe projekta pod nazivom „Zaželi – Općina Plaški“, opisanog u Prilogu I Posebnih uvjeta Ugovora: Prijavni obrazac A. Razdoblje provedbe projekta je 30 mjeseci i započinje danom zadnjeg potpisa, a ukupni prihvatljivi troškovi iznose 4.465.716,00 kn. Člankom 3. točkom 5. Ugovora utvrđuje se da se odobravaju i neizravni troškovi u iznosu od 15% odobrenih prihvatljivih izravnih troškova osoblja, a sukladno točki 8.4. Posebnih uvjeta Ugovora. Pod točkom 8.4. Posebnih uvjeta Ugovora stranke su suglasne da neizravni troškovi nisu izravno povezani ili se ne mogu izravno povezati s pojedinačnom aktivnošću projekta te za koje je teško utvrditi točan iznos koji se može pripisati određenoj aktivnosti, s time da su prihvatljivi neizravni troškovi ukoliko su izračunati primjenom fiksne stope u visini od 15% prihvatljivih izravnih troškova osoblja. Prihvatljivi troškovi osoblja predstavljaju naknade za obavljeni rad osoblja koje proizlaze iz ugovora o radu između poslodavca i zaposlenika, a koji je izravno uključen u provedbu projekta.

U Prijavnom obrascu A dio za naziv projekta „Zaželi – Općina Plaški“ prema objavljenom pozivu „Zaželi – Program zapošljavanja žena“ kao odgovorna osoba navodi se dužnosnik Pero Damjanović, općinski načelnik Općine Plaški, a kao kontakt osoba njegova zamjenica dužnosnica Mara Šupica, U dijelu navedenog Prijavnog obrasca navodi se da se za zapošljavanje i osposobljavanje žena ciljane skupine planira ukupno prihvatljiv iznos od 3.645.384,00 kn (25 žena ciljane skupine zaposleno u trajanju od 24 mjeseci što omogućava pomoć i podršku za 125 krajnjih korisnika), za promidžbu i vidljivost planira ukupno prihvatljiv iznos od 44.589,00 kn te za upravljanje projektom i administraciju planira ukupno prihvatljiv iznos od 775.743,00 kn (voditelj projekta, 30 mjeseci, 100% iznosa, prati rezultate, organizira aktivnosti, sastanke i događaje, izrađuje zahtjeve, izvještaje i evidencije, ukupno 316.700,00 kn, 311.700,00 kn i 5.000,00 kn prigodnih nagrada), koordinator projekta, 30 mjeseci, 100% iznosa, upravlja aktivnostima i asistira voditelju projekta, interna evaluacija, kontrola krajnjih korisnika, podjela potrepština, ukupno 241.700,00 kn, 236.700,00 kn i 5.000,00 kn prigodnih nagrada, te asistent na projektu, 24 mjeseca, 50% iznosa, upravlja službenim vozilom radi efikasnije mobilnosti zaposlenih žena prilikom odlaska krajnjih korisnika do liječnika i sl.., ukupno 72.820,00 kn, 70.320,00 kn i 2.500,00 prigodnih nagrada.).

Povjerenstvo je dopisom Broj: 711-I-1657-M-143/18-04-17od 5. prosinca 2018.g. od Općine Plaški zatražilo očitovanje tko je u dokumentaciji za Projekt „Zaželi – Općina Plaški“ izrađenoj od strane Općine Plaški predložio potrebu zapošljavanja voditelja projekta, koordinatora projekta i asistenta projekta na administrativnim radnim mjestima u Općini za potrebe provedbe navedenog projekta (dužnosnica Mara Šupica, zamjenica općinskog načelnika Općine Plaški, kao koautorica tog Projekta ili trgovačko društvo Level project j.d.o.o. iz Zagreba, koje je bilo angažirano u svrhu pripreme dokumentacije za javni natječaj) kao i je li se o tome prijedlogu raspravljalo i tko je utvrdio potrebu zapošljavanja, zajedno s obrazloženjem je li, prema saznanjima Općine Plaški, uobičajena praksa zapošljavanje administrativnog osoblja u jedinicama lokalne samouprave koje su aplicirale za sudjelovanje u projektu „ZAŽELI – Program zapošljavanja žena“ koje provodi Ministarstvo rada i mirovinskog sustava.

Na zahtjev Povjerenstva, Općina Plaški je dopisom, klasa: 022-01/18-01/92, urbroj: 2133/14-01-18-1 od 21. prosinca 2018.g. dostavila očitovanje u kojem se navodi da se svaki posao koji je u pripremi, a ima za cilj ostvarivanje određenih prava ili preuzimanje određenih obveza, iz čega proizlaze odgovornosti, u načelu obavlja u timskom radu uz obvezno poštivanje zakona, standarda struke, dobre prakse i drugih elemenata, s istodobnim poštivanjem vertikalne i horizontalne hijerarhije. U tom smislu je Općina Plaški u okviru svojih mogućnosti koristila različita znanja i ostvarivala kontakte s raznim ustanovama i pojedincima, kao i vlastita iskustva te iskustva drugih jedinica lokalne samouprave u provedbi istih ili sličnih projekata. Navodi se da su sudionici na izradi projektne dokumentacije za projekt „Zaželi – Općina Plaški“ bili dužnosnica Mara Šupica, ovlaštena kontakt osoba Općine Plaški, direktor trgovačkog društva LEVEL PROJECT j.d.o.o. iz Zagreba Ante Lovrić, prije i nakon sklapanja ugovora o pružanju konzultantskih usluga, te dužnosnik Pero Damjanović, općinski načelnik, i to međusobno komunicirajući i surađujući na dnevnoj i tjednoj bazi. Navodi se da je navedeno trgovačko društvo dana 18. veljače 2018.g. prvi put bilo obaviješteno o navedenim radnim mjestima za provedbu predmetnog projekta elektroničkim putem od strane kontakt osobe Općine Plaški te da je općinski načelnik odobrio cjelokupnu dokumentaciju za javni natječaj, što obuhvaća i potrebu zapošljavanja, kao i sav sadržaj Prijavnog obrasca A, a zadnja verzija datira od 5. srpnja 2018.g.

Navodi se da je postupak zapošljavanja proveden sukladno odredbama Zakona o službenicima i namještenicima u lokalnoj i područnoj (regionalnoj) samoupravi koji u članku 28. stavku 3. propisuje da se iznimno od stavka 2. toga članka Zakona za potrebe rada na aktivnostima vezanima za upravljanje projektom koji se financira iz fondova ili programa Europske unije osoba može primiti u službu na određeno vrijeme za vrijeme trajanja projekta. Osobe koje se zapošljavaju na ostalim projektnim aktivnostima ne smatraju se službenicima i namještenicima lokalne jedinice te se na njih primjenjuju opći propisi o radu. Ističe se da je projektni tim od tri osobe zaposlen u službu u Jedinstvenom upravnom odjelu Općine Plaški na tri radna mjesta na određeno vrijeme u svojstvu službenika, dok će se 25 kandidatkinja za pretpostavljene poslove po projektu zaposliti prema općim propisima o radu. Napominje se da se 25 žena planira zaposliti najkasnije s 1. ožujka 2019.g., ali i ranije, ako se uredno i pravodobno provedu sve aktivnosti predviđene projektom, prije svega javna nabava te druge potrebne aktivnosti. Stoga je općinski načelnik Općine Plaški naložio pročelniku Jedinstvenog upravnog odjela odrađivanje postupka zapošljavanja projektnog tima u pripremi i realizaciji projekta „Zaželi – Općina Plaški“, za ukupno tri radna mjesta te je isti postupak proveden u cijelosti od 19. studenoga 2018.g. do 19. prosinca 2018.g., što je dostupno na službenoj internetskoj stranici Općine Plaški.

U očitovanju se zaključuje da Općina Plaški ne može sa sigurnošću tumačiti praksu postupanja drugih jedinica lokalne samouprave, iz razloga što se Općina Plaški rukovodila važećim zakonskim propisima, čime se želi opravdati odobreni iznos u zakonito provedenom i transparentnom postupku, ali da imaju neslužbena saznanja da su Grad Đakovo i Grad Knin proveli isti ili sličan postupak zapošljavanja osoba projektnog tima na određeno vrijeme na istim ili sličnim projektima.

Povjerenstvo utvrđuje da je na zahtjev dužnosnika Pere Damjanovića, općinskog načelnika Općine Plaški već prethodno na 27. sjednici, održanoj 9. studenog 2018.g. dalo mišljenje Broj: 711-I-1546-M-139/18-03-11 pod točkom I. izreke da sukladno odredbama ZSSI-a nema zapreka da se kćer dužnosnice Mare Šupice, zamjenice općinskog načelnika Općine Plaški, prijavi na Oglas za zaposlenje na neko od tri radna mjesta Projekta „Zaželi – Općina Plaški“ (voditelj/ica projekta, koordinator/ica projekta i asistent/ica projekta) u sklopu Programa „ZAŽELI – Program zapošljavanja žena“, niti bi ista okolnost sama po sebi predstavljala sukob interesa dužnosnika Pere Damjanovića, općinskog načelnika Općine Plaški. Pod točkom II. izreke ukazuje se dužnosniku da se zamjenica općinskog načelnika Općine Plaški, Mara Šupica, u cilju zaštite vlastite vjerodostojnosti i očuvanja povjerenja građana u tijela javne vlasti, treba izuzeti od svakog eventualnog pa i posrednog oblika sudjelovanja u provedbi postupka zapošljavanja na temelju objavljenog Oglasa za zapošljavanje iz točke I. izreke tog mišljenja, dok se pod točkom III. izreke ukazuje dužnosniku na potrebu da dužnosnica Mara Šupica članovima Općinskog vijeća Općine Plaški, kao i osobama nadležnim za provedbu Oglasa za zapošljavanje u sklopu Projekta „Zaželi – Općina Plaški“, deklarira činjenicu da je njezina kćer podnijela prijavu na Oglas kao i na službenim internetskim stranicama Općine Plaški.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz očitovanja i dokumentacije utvrđeno je da je Općina Plaški sklopila ugovor o dodjeli bespovratnih sredstava iz sredstava Europskog socijalnog fonda s Ministarstvom rada i mirovinskog sustava, Hrvatskim zavodom za zapošljavanje, Uredom za financiranje i ugovaranje projekata Europske unije dana 5. studenoga 2018.g. u sklopu provedbe projekta „Zaželi – Općina Plaški“ ukupne vrijednosti 4.465.716,00 kn s ciljem provedbe projekta zapošljavanja 25 nezaposlenih žena kao ciljane skupine, koje se nalaze u nepovoljnom položaju na tržištu rada, koje će na taj način steći znanja na temelju kojih će biti konkurentnije na tržištu rada, a što će imati za posljedicu jačanje socijalne uključenosti i povećanje skrbi o 125 starijih osoba te osoba koje se ne mogu brinuti same o sebi sa područja navedene Općine.

Za provedbu navedenog projekta Općina Plaški izradila je Prijavni obrazac A i popratnu dokumentaciju, na čemu je ispred Općine prvenstveno surađivala dužnosnica Mara Šupica, što joj je usmeno naložio općinski načelnik Općine Plaški, i to u suradnji s vanjskim konzultantskim trgovačkim društvom LEVEL PROJEKT j.d.o.o. koje raspolaže iskustvom na navedenim poslovima, a zbog uočenih poteškoća u pripremi dokumentacije. Navedenom dokumentacijom Općine Plaški, s kojom se u sadržajnom pogledu usuglasio i općinski načelnik Općine Plaški dužnosnik Pero Damjanović, Općina Plaški aplicirala je za dodjelu bespovratnih sredstava Europskog socijalnog fonda putem navedenog Ministarstva, pri čemu je prvi krug provjere i ocjene dokumentacije provela nadležna služba Hrvatskog zavoda za zapošljavanje. Dužnosnica je navela da je u pripremi navedenog Prijavnog obrasca i dokumentacije surađivala sa svojom kćerkom, obzirom da su obje pohađale i uspješno položile verificirani program izrade projekata i programa sufinanciranih od strane Europske unije te da je isti projekt bio završni rad i time jedan od uvjeta za stjecanje svjedodžbe o uspješno položenom programu. U izrađenoj dokumentaciju odobrenoj od strane Ministarstva rada i mirovinskog sustava previđa se ustrojavanje troje novih radnih mjesta u Jedinstvenom upravnom odjelu Općine Plaški, voditelja, koordinatora i asistenta provedbe projekta, koja će se popuniti javnim natječajem sukladno Zakonu o službenicima i namještenicima u lokalnoj i područnoj (regionalnoj) samoupravi, a službenici koji će na njih biti raspoređeni bili bi isključivo zaduženi na pripremi i provedbi projekta „Zaželi – Općina Plaški“, s time da bi prva dva radna mjesta bila u cijelosti financirana sredstvima Europskog socijalnog fonda, treće radno mjesto u iznosu od 50% sredstava, te bi se ista radna mjesta ustrojila na određeno razdoblje za vrijeme trajanja provedbe projekta, odnosno do 30 mjeseci (voditelj, koordinator) i 24 mjeseci (asistent).

Iz ugovornih odredbi o dodjeli bespovratnih sredstava proizlazi da se kao dio maksimalno prihvatljivih troškova odobravaju neizravni troškovi osoblja koji predstavljaju naknadu za obavljeni rad osoblja, a koje je izravno uključeno u provedbu projekta te su takvi i predviđeni u Prijavnom obrascu u ukupnom iznosu od 775.743,00 kn, kao troškovi planirani za upravljanje projektom i administraciju, zbog čega je općinski načelnik donio Dopunu Pravilnika o unutarnjem redu Jedinstvenog upravnog odjela Općine Plaški kao i odluku kojom je pročelniku Jedinstvenog upravnog odjela Općine Plaški naložio provedbi javnog natječaja za zapošljavanje službenika, projektnog tima, zaduženih za provedbu projekta „Zaželi – Općina Plaški.“

Povjerenstvo ne može ocjenjivati postoji li potreba za novim administrativnim osobljem u sklopu provedbe projekta kojeg provodi Općina Plaški niti predstavlja li navedeni iznos odstupanje od maksimalno prihvatljivih troškova administracije u odnosu na ukupan iznos maksimalno prihvatljivih troškova. Iz dokumentacije nedvojbeno proizlazi da su takvi troškovi navedeni u prijavnoj dokumentaciji te da su kao takvi odobreni, dok iz očitovanja Općine Plaški proizlaze moguća saznanja i da su neke druge jedinice lokalne samouprave kojima su dodijeljena sredstva fondova Europske unije na istim ili sličnim projektima i programima također zapošljavale nove službenike, što je i u skladu s odredbama Zakona o službenicima i namještenicima u lokalnoj i područnoj (regionalnoj) samoupravi, koje iznimno dopušta zapošljavanje na određeno vrijeme za vrijeme razdoblje provedbe projekta financiranog sredstvima Europske unije.

Međutim, u situaciji kada dužnosnica zajedno sa svojom kćerkom surađuje na izradi navedene dokumentacije kojom se predviđa novo zapošljavanje i time je u mogućnosti definirati uvjete koja mora ispuniti kandidat za radno mjesto koje se ustrojava, pri čemu je kćer dužnosnice visokoobrazovana nezaposlena osoba koja živi na području otežane zapošljivosti a stručni uvjet odgovarajuće razine obrazovanja očigledno odgovara stručnom uvjetu zapošljavanja na novoustrojeno radno mjesto, u javnosti može nastati opravdani javni dojam da je dužnosnica koristila obnašanje dužnosti zamjenice općinskog načelnika Općine Plaški kako bi postigla korist za člana svoje obitelji i s dužnosnicom interesno povezane osobe.

Dužnosnica je zatražila mišljenje Povjerenstva na okolnosti navedenog zapošljavanja po objavi javnog natječaja, a prije njegova okončanja. U trenutku davanja ovog mišljenja proizlazi kako su objavljene radnje po objavljenom javnom natječaju zapošljavanja na navedena radna mjesta u sklopu provedbe projekta „Zaželi – Općina Plaški“, premda Povjerenstvo ne raspolaže informacijama je li postupak u cijelosti završen i je li i tko je na istim radnim mjestima zaposlen.

Odredbama ZSSI-a nije propisana izričita zabrana da se članovi obitelji dužnosnika zapošljavaju u tijelima javne vlasti u kojima dužnosnici obnašaju javnu dužnost. Međutim, kako bi se prevenirao navedeni negativni dojam, dužnosnica se treba suzdržati od aktivnosti u situacijama kada se može postići korist za člana obitelji i druge s njim povezne osobe te je u opisanoj konfliktnoj situaciji dužna deklarirati članovima Općinskog vijeća Općine Plaški, kao i osobama nadležnim za provedbu Oglasa za zapošljavanje u sklopu Projekta „Zaželi – Općina Plaški“ činjenicu da je njezina kćer podnijela prijavu na Oglas kao i na službenim internetskim stranicama Općine Plaški.

Također, zamjenica općinskog načelnika Općine Plaški dužnosnica Mara Šupica dužna je izuzeti se od svakog, pa i posrednog sudjelovanja u provođenju predmetnog natječaja u trenutku saznanja da se njezina kći prijavila na natječaj, a osobito od neposrednog ili posrednog utjecaja na odabir najboljeg kandidata, jer bi suprotno postupanje moglo predstavljati povredu članka 7. ZSSI-a koji propisuje zabranjena djelovanja dužnosnika, a činjenica da je kći dužnosnice sudjelovala u izradi i pripremi prijavnog obrasca i dokumentacije ne smije predstavljati prednost u odnosu na druge potencijalne kandidate za zasnivanje radnog odnosa čije je ustrojavanje planirano upravo tim prijavnim obrascem.

Nadalje, u cilju očuvanja vlastite vjerodostojnosti dužnosnika, dostojanstva povjerene im dužnosti i povjerenja građana u tijela javne vlasti, kao primjerena metoda u opisanoj situaciji, u slučaju da kći zamjenice općinske načelnice ima iste ili slične reference kao i neki drugi kandidat u natječaju, prednost u odabiru najboljeg kandidata trebalo bi dati drugom kandidatu. Iako ovakav postupak predstavlja diskriminaciju člana obitelji dužnosnice, takva odluka je nužna, jer su dužnosnici izabrani od građana pozvani prvenstveno štititi javni interes i opravdati povjerenje građani koje su im izborom ukazali, a time se čuva javna percepcija da na odluku o najboljem kandidatu nije utjecalo neosnovano davanje prednosti privatnom interesu zamjenice općinskog načelnika na štetu drugih kandidata u natječaju.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mara Šupica, elektronička dostava
2. Objava na internetskoj stranici Povjerenstva
3. Pismohrana